#NKIZA_IKIGUFA 🦴🦴

Habaye #Imfyisi, ikaba ari yo nkuru mu zo zabana zose. Umusi umwe izitembera imbere, zija guhiga. Zigeze mugahinga iziha amategeko, iti : “Ni hagira ico twubura, murabanze mwinyegeze, murindire ico mvuga, na mwe muce mugisubiramwo”.

Ziragenda, zigeze kure, zisanga aho #impongo yapfiriye. Ya mfyisi nkuru iyirengerako irarya. Izindi na zo zija gutuna inyuma y’igisaka, zirorereye ko izisigariza.

Noneho ya mfyisi imira igufa, riyihagama mu muhogo. Ija muvyo gutabaza iti : “Nkiza ikigufa”.

Za mfyisi aho zibunze zigasubiramwo ngo : “Nkiza ikigufa”.

Ya mfyisi iguma itabaza ngo : “Nkiza ikigufa”.

Na zo zigasubiramwo nk’uko zabariwe ngo : “Nkiza ikigufa”.

Vyatevye iti : “Si ivyo gufyina, nkiza ikigufa”.

Nazo ziti : “Si ivyo gufyina nkiza ikigufa”.

Hanyuma iti : “Ndabapfanye, nkiza ikigufa”.

Nazo zisubiramwo ziti : “Ndabapfanye, nkiza ikigufa”.

Zo zakurikiza amategeko zahawe. Rya gufa rirayigarika, ya mfyisi yicwa n’ubukunzi bw’inda. Vyakabaye kera za mfyisi zumvise itagikakaza, zija kuraba zisanga kabaye . Zica zigabangana ya mpongo zirigira. 

Sije nohahera.